**מאט קלי בארנס** (באנגלית: **Matt Kelly Barnes**; נולד ב-9 במרץ 1980) הוא כדורסלן עבר אמריקאי, ששיחק בעמדת הסמול פורוורד. לארך 14 עונותיו בליגת ה-NBA העמיד ממוצעים כוללים של 8.2 נקודות, 4.6 ריבאונדים ו-1.8 אסיסטים למשחק.

קריירת מכללות
-------------

בארנס נולד בסנטה קלרה שבקליפורניה, ובצעירותו הצטיין הן ככדורסלן והן כשחקן פוטבול. בשנת 1998 החל ללמוד באוניברסיטת קליפורניה בלוס אנג'לס (UCLA), והחליט להתמקד בכדורסל. ב-4 עונותיו בקבוצת הכדורסל של UCLA שיתף פעולה עם שחקני ה-NBA לעתיד בארון דייוויס, ארל ווטסון, דן גדזוריץ' וג'ייסון קאפונו, בין היתר. בעונתו האחרונה בליגת המכללות, 2001/2002, קלע 13.5 נקודות ואסף 6.2 ריבאונדים בממוצע למשחק.

קריירה ב-NBA
------------

בארנס בשנת 2010
בדראפט ה-NBA‏ 2002, נבחר בארנס בבחירה ה-46 על ידי ממפיס גריזליס, ומיד הועבר בטרייד לקליבלנד קאבלירס. ב-18 באוקטובר 2002, כשבוע וחצי לפני תחילת העונה, שוחרר בארנס מקליבלנד בטרם שיחק במדיה. לאחר מכן התמודד בארנס בדראפט ליגת הפיתוח של ה-NBA, ונבחר במקום ה-106 על ידי קבוצת "פאייטוויל פטריוטס". במדי הקבוצה הזו הוא שיחק בכל עונת 2002/2003.

ב-18 בינואר 2004 חתם בארנס בלוס אנג'לס קליפרס כשחקן חופשי. בקליפרס הוא הספיק לשחק 38 משחקים, מהם הוא פתח בחמישייה ב-9. הוא השיג ממוצעים של 4.5 נקודות ו-4.0 ריבאונדים למשחק. הקליפרס הם קבוצת ה-NBA הראשונה בה הוא שיחק, והרביעית בה הוא היה חתום.

ב-1 באוקטובר 2004 חתם בארנס בסקרמנטו קינגס כשחקן חופשי. בקינגס הוא שיחק 43 משחקים, מהם הוא פתח בחמישייה ב-9. במשחקים האלו הוא קלע 3.8 נקודות והוסיף 3.1 ריבאונדים בממוצע למשחק. במהלך אותה עונה הוא הועבר בטרייד לפילדלפיה 76', ביחד עם כריס ובר ומייקל בראדלי, בתמורה לבראיין סקינר, קני תומאס וקורליס ויליאמסון. הוא לא שיחק במדי הסיקסרס, שכן הוא היה פצוע בגיד בברכו, והוא שוחרר ממדיהם.

ב-6 באוקטובר 2005 חתם בארנס בניו יורק ניקס כשחקן חופשי. הוא קלע 4.3 נקודות ואסף 4.0 ריבאונדים בממוצע למשחק במדי הניקס. הוא הספיק לשחק בניקס 6 משחקים בלבד, מתוכם פתח בחמישייה ב-5. ב-3 בדצמבר הוא שוחרר מהקבוצה.

ב-9 בדצמבר, 6 ימים לאחר ששוחרר מהניקס, חתם בארנס בשנית בפילדלפיה 76'. בעונה זו הוא הספיק לשחק 50 משחקים במדי הסיקסרס, וקלע 3.0 נקודות בממוצע למשחק.

ב-2 באוקטובר 2006 חתם בארנס בגולדן סטייט ווריורס, יום לפני תחילת מחנה האימונים של הקבוצה. בווריורס החל בארנס לעשות את עליית המדרגה ב-NBA, תחת מאמנו דון נלסון. ב-26 בדצמבר הוא קלע 7 שלשות במשחק אחד, ובכך השווה שיא מועדון. השיא נשבר מאוחר יותר על ידי ג'ייסון ריצ'רדסון שקלע 8 שלשות. בארנס, שבתיכון זכה בתואר אול-אמריקן בפוטבול אמר שאם לא היה מוחתם על ידי הווריורס היה מנסה להתקבל לליגת ה-NFL. בעונת 2006/2007 רשם בארנס 9.8 נקודות ו-4.6 ריבאונדים בממוצע למשחק. הוא השתתף בעונה זו ב-76 משחקים, מהם פתח ב-23 בחמישייה. לפני שבארנס הצטרף לווריורס הוא קלע 10 שלשות בלבד לכל אורך הקריירה; בעונה זו הוא קלע 106 שלשות. בפלייאוף ה-NBA של אותה עונה הוא השיג ממוצעי שיא של 11.1 נקודות ו-5.7 ריבאונדים ב-30.0 דקות בממוצע למשחק. הוא עזר לקבוצתו שסיימה את העונה במקום ה-8 במערב להדיח בסיבוב הראשון את דאלאס מאבריקס שסיימו במקום הראשון במערב. הוא שיחק 11 משחקים בפלייאוף הזה. ב-6 באוגוסט 2007 האריך בארנס את חוזהו בווריורס למשך שנה אחת. בעונת 2007/2008 ירדו ממוצעיו של בארנס ל-6.7 נקודות ו-4.4 ריבאונדים בממוצע למשחק. הוא שיחק ב-73 משחקים בעונה זו, ופתח בחמישייה ב-18 מהם. בעונה זו הוא היה הקפטן של הווריורס, ביחד עם בארון דייוויס וסטיבן ג'קסון.

ב-22 ביולי 2008 חתם בארנס בפיניקס סאנס. ב-14 בנובמבר באותה שנה הושעה בארנס משני משחקים לאחר קטטה עם רייפר אלסטון. בעונת 2008/2009 השתתף בארנס ב-77 משחקים ופתח בחמישייה ב-40 מהם. בעונה זו הוא השיג ממוצעי שיא קריירה של 10.2 נקודות, 5.5 ריבאונדים ו-2.8 אסיסטים ב-27.0 דקות למשחק.

ב-23 ביולי 2009 חתם בארנס על חוזה באורלנדו מג'יק. בעונת 2009/2010 שיחק בארנס 81 משחקים, שיא עונתי בשבילו, ופתח בחמישייה 59 משחקים, שיא עונתי נוסף. בעונה זו הוא קלע 8.8 נקודות והשווה שיא קריירה עם 5.5 ריבאונדים למשחק. בפלייאוף של אותה עונה הוא שיחק 14 משחקים, ופתח בחמישייה בכולם. הוא השיג ממוצעים של 6.4 נקודות ו-4.7 ריבאונדים למשחק. אחרי שהמג'יק הודחו בגמר המזרח על ידי בוסטון סלטיקס הודיע בארנס שהוא לא יממש את האופציה שלו לשנה נוספת במג'יק.

ב-23 ביולי 2010 חתם בארנס בלוס אנג'לס לייקרס. בעונה זו השתתף בארנס ב-53 משחקים ולא פתח בחמישייה כלל. הוא רשם 6.7 נקודות ו-4.3 ריבאונדים בממוצע למשחק. בפלייאוף של אותה עונה הוא שיחק ב-10 משחקים ולא פתח בחמישייה כלל. הוא קלע 3.6 נקודות והוסיף 2.8 ריבאונדים בממוצע למשחק.

לקראת עונת 2012/2013 חתם על חוזה בלוס אנג'לס קליפרס, ולאורך אותה עונה קלע שיא קריירה של 10.3 נקודות למשחק, כשחקן ספסל.

ביוני 2015 הועבר עם ספנסר הוז בטרייד לשארלוט הורנטס, בתמורה ללאנס סטיבנסון, וכעשרה ימים לאחר מכן הועבר בטרייד נוסף לממפיס גריזליס, בתמורה ללוק רידנאוור. ב-11 במרץ 2016 השיג את הטריפל דאבל הראשון בקריירה שלו, כאשר קלע 26 נקודות, אסף 11 ריבאונדים ומסר 10 אסיסטים בניצחון הגריזליס על ניו אורלינס פליקנס.

ביולי 2016 חתם בארנס על חוזה בסקרמנטו קינגס. בפברואר 2017, לאחר 54 משחקים, שוחרר מהקבוצה.

ב-2 במרץ 2017 חתם על חוזה בגולדן סטייט ווריורס עד לסיום עונת 2016/2017. בפלייאוף 2017 גברו הווריורס על פורטלנד טרייל בלייזרס (4–0), יוטה ג'אז (4–0), סן אנטוניו ספרס (4–0) וקליבלנד קאבלירס (4–1), בדרך לזכייה באליפות ה-NBA. בארנס עצמו שותף ב-12 מתוך 17 משחקי קבוצתו בפלייאוף, וקלע פחות מנקודה אחת בממוצע למשחק. בדצמבר 2017 הודיע בארנס על פרישתו ממשחק, בגיל 37.

סטטיסטיקות ב-NBA
----------------

### בעונה הסדירה

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2003/2004 | קליפרס | 38 | 9 | 19.1 | 0.457 | 0.154 | 0.705 | 4.0 | 1.3 | 0.7 | 0.1 | 4.5 |
| 2004/2005 | סקרמנטו | 43 | 9 | 16.6 | 0.411 | 0.227 | 0.603 | 3.1 | 1.3 | 0.7 | 0.2 | 3.8 |
| 2005/2006 | ניו יורק | 6 | 5 | 15.5 | 0.367 | 0.250 | 0.750 | 4.0 | 1.0 | 0.7 | 0.0 | 4.3 |
| 2005/2006 | פילדלפיה | 50 | 0 | 10.8 | **0.536** | 0.182 | 0.674 | 1.9 | 0.4 | 0.3 | 0.1 | 3.0 |
| 2006/2007 | גולדן סטייט | 76 | 23 | 23.9 | 0.438 | **0.366** | 0.732 | 4.6 | 2.1 | **1.0** | 0.5 | 9.8 |
| 2007/2008 | גולדן סטייט | 73 | 18 | 19.4 | 0.423 | 0.293 | 0.747 | 4.4 | 1.9 | 0.7 | 0.5 | 6.7 |
| 2008/2009 | פיניקס | 77 | 40 | 27.0 | 0.423 | 0.343 | 0.743 | **5.5** | **2.8** | 0.7 | 0.3 | 10.2 |
| 2009/2010 | אורלנדו | **81** | **58** | 25.9 | 0.487 | 0.319 | 0.740 | **5.5** | 1.7 | 0.7 | 0.4 | 8.8 |
| 2010/2011 | לייקרס | 53 | 0 | 19.2 | 0.470 | 0.318 | 0.779 | 4.3 | 1.3 | 0.7 | 0.4 | 6.7 |
| 2011/2012 | לייקרס | 63 | 16 | 22.9 | 0.452 | 0.333 | 0.742 | 5.5 | 2.0 | 0.6 | **0.8** | 7.8 |
| 2012/2013 | קליפרס | 80 | 4 | 25.7 | 0.462 | 0.342 | 0.744 | 4.6 | 1.5 | 1.0 | **0.8** | **10.3** |
| 2013/2014 | קליפרס | 63 | 40 | 27.5 | 0.438 | 0.343 | 0.733 | 4.6 | 2.0 | 0.9 | 0.4 | 9.9 |
| 2014/2015 | קליפרס | 76 | **74** | **29.9** | 0.444 | 0.362 | 0.779 | 4.0 | 1.5 | 0.9 | 0.7 | 10.1 |
| 2015/2016 | ממפיס | 76 | 45 | 28.8 | 0.381 | 0.322 | 0.804 | **5.5** | 2.1 | **1.0** | **0.8** | 10.0 |
| 2016/2017 | סקרמנטו | 54 | 13 | 25.3 | 0.384 | 0.327 | 0.758 | **5.5** | 2.8 | 0.7 | 0.3 | 7.6 |
| 2016/2017 | גולדן סטייט | 20 | 5 | 20.5 | 0.422 | 0.346 | **0.870** | 4.6 | 2.3 | 0.6 | 0.5 | 5.7 |
| **קריירה** |  | 929 | 359 | 23.6 | 0.436 | 0.335 | 0.745 | 4.6 | 1.8 | 0.8 | 0.5 | 8.2 |

### בפלייאוף

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2006/2007 | גולדן סטייט | 11 | 3 | 30.0 | 0.450 | **0.422** | 0.722 | 5.7 | **2.4** | **1.5** | 0.4 | 11.1 |
| 2009/2010 | אורלנדו | **14** | **14** | 23.3 | 0.400 | 0.375 | **0.850** | 4.7 | 1.4 | 0.7 | 0.2 | 6.4 |
| 2010/2011 | לייקרס | 10 | 0 | 13.1 | 0.395 | 0.167 | 0.571 | 2.8 | 0.5 | 0.7 | 0.2 | 3.6 |
| 2011/2012 | לייקרס | 11 | 0 | 16.8 | 0.271 | 0.161 | 0.500 | 3.3 | 1.5 | 0.9 | 0.4 | 3.5 |
| 2012/2013 | קליפרס | 6 | 0 | 27.0 | **0.545** | 0.412 | 0.842 | 5.0 | 0.5 | 0.7 | 0.3 | **11.8** |
| 2013/2014 | קליפרס | 13 | 13 | 31.1 | 0.421 | 0.317 | 0.684 | 4.5 | 1.8 | 0.9 | 0.2 | 9.4 |
| 2014/2015 | קליפרס | **14** | **14** | 29.2 | 0.380 | 0.267 | 0.750 | 5.1 | 1.6 | 1.4 | **0.7** | 10.8 |
| 2015/2016 | ממפיס | 4 | 4 | **34.8** | 0.348 | 0.167 | 0.800 | **7.0** | 2.8 | 1.3 | 0.3 | 9.4 |
| 2016/2017 | גולדן סטייט | 12 | 0 | 5.1 | 0.267 | 0.125 | 0.000 | 0.8 | 0.6 | 0.2 | 0.0 | 0.8 |
| **קריירה** |  | 95 | 48 | 22.6 | 0.399 | 0.297 | 0.752 | 4.1 | 1.4 | 0.9 | 0.3 | 6.7 |

1. ↑  בשל שביתת שחקנים ב-NBA התקיימו בעונת 2011/2012 66 משחקים בלבד

קישורים חיצוניים
----------------

ויקישיתוף מדיה וקבצים בנושא **מאט בארנס** בוויקישיתוף
* מאט בארנס, ברשת החברתית אקס (טוויטר)
* מאט בארנס, ברשת החברתית אינסטגרם
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר UCLA Bruins

הערות שוליים
------------

1. ↑  סטטיסטיקות הקריירה של בארנס ב-NBA, באתר basketball-reference.com
2. ↑  סטטיסטיקות המכללות של בארנס, באתר sports-reference.com
3. ↑  Clippers Place Simmons On IL; Sign Matt Barnes, באתר הלוס אנג'לס קליפרס, 18 בינואר 2004
4. ↑  KINGS ACQUIRE CORLISS WILLIAMSON, KENNY THOMAS, BRIAN SKINNER CHRIS WEBBER, MATT BARNES, AND MICHAEL BRADLEY GO TO PHILADELPHIA TO COMPLETE THE TRADE, באתר הסקרמנטו קינגס, 23 בפברואר 2005
5. ↑  Knicks Waive Barnes, באתר ניו יורק ניקס, 3 בדצמבר 2005
6. ↑  76ers Sign Free Agent Forward Matt Barnes, באתר פילדלפיה 76', 9 בדצמבר 2005
7. ↑  ג'ני הו, Barnes turns Warriors into believers, באתר SFGate‏, 14 בדצמבר 2006
8. ↑  Warriors Re-Sign Free Agent Forward Matt Barnes To Contract, באתר גולדן סטייט ווריורס, 6 באוגוסט 2007
9. ↑  ג'וש גרין, Suns Ink Barnes to a One-Year Deal, באתר פיניקס סאנס, 22 ביולי 2008
10. ↑  Magic Sign Matt Barnes, באתר אורלנדו מג'יק, 23 ביולי 2009
11. ↑  סיכום המשחק בין הגריזליס לפליקנס, באתר ה-NBA
12. ↑  בארנס מודיע על פרישה ממשחק, באתר ESPN,‏ 11 בדצמבר 2017